Østjyllands Politi efterlyser vidner til et overfald på Strøget i Ryesgade i Aarhus C, som blev filmet og efterfølgende lagt op på sociale medier.

Gerningstidspunktet er ukendt, og politiet kan ikke umiddelbart finde anmeldelser om episoden, før en borger henvendte sig efter at have set den på nettet.

På videoen ses to unge mænd, der er aggressive og råber af en mand på gågaden tæt på banegården i Aarhus. Den ene gerningsmand skubber manden hårdt i ryggen, mens den anden senere slår manden i hovedet med knyttet næve.

Motiv og tidspunkt for overfaldet er endnu ukendt.

Østjyllands Politi hører meget gerne fra vidner, der har oplysninger om episoden, eller har en formodning om, hvem gerningsmændene er. Oplysninger kan gives til politiet via tlf. 114.

Signalement på de to gerningsmænd:

A:

• Anden etnisk oprindelse end dansk

• Ca. 18-25 år

• Ca. 180 cm, alm. til kraftig af bygning,

• Sort hår

• Iført mørk jakke, sort trøje med hvidt print, sorte bukser, hvide strømper og sorte sko

B:

• Anden etnisk oprindelse end dansk

• Ca. 18-25 år

• Ca. 180 cm, alm. af bygning

• Iført sort kasket, sort jakke med hvidt print på ryggen, sorte bukser og hvide sko